
ХИПОПОТАМЪТ

След като се прочете това послание у вас, 
наредете да се прочете и в Лаодикийската църква…[1] 
 
С корем в калта се излежава 
хипопотам широкогръб. 
Гранитен в нашата представа, 
той всъщност е от плът и кръв. 
 
От плът и кръв е — слаб и краен, 
от нервни шокове люлян. 
А Истинският Храм е траен — 
стои на камък основан. 
 
Блуждае по пътеки земни 
хилавоногия ’потам. 
А без да мърда, ще си вземе 
парите Истинският Храм. 
 
До манговия плод не стига 
под клоните ’потамът стар. 
Към Истинския Храм пристигат 
задморски ананас и нар. 
 
При съвкупление издава 
хипопотамът глас чудат. 
Ликува паството — възпява 
на Храм и Бог съюза свят. 
 
Ловува Хипо в доби късни, 
деня прекарва в сън дълбок. 
А Храмът хапва и в съня си — 
по тайнствен път работи Бог. 
 
Видях — над влажната савана 
лети, възнася се ’потам. 
И рой от ангели „Осанна“ 
за Божа слава пеят там. 
 
Кръв на Агнец ще го умие, 
небесна длан ще го държи, 
между светци — ще видим ние — 
със златна арфа да кръжи. 
 
От деви праведни целуван, 
ще бъде чист — от сняг по-бял. 
А долу храмът ще си плува 
в зловонни пари, в земна кал. 
Бележки
[1] Послание на св. ап. Павел до Колосяни, 4:16.
Превод: Владимир Левчев


УТРИН И ПОСЛЕ 
Биньо Иванов
Корен дълбоко в небето, 
бял и червен или жълт.
Иззад лъжливата граница 
щръкнат ресните ти росни, 
катеричката се протяга - 
дълга е колкото бора. 
Корен дълбоко в небето, 
още невникнал в обора, 
волът си реши езика, 
цял ден за теб ще приказва. 
Шарен поток чак в полето 
скача от студ изкипял 
ъглите ти да догони; 
може би ти го преследваш, 
може би много отдавна 
ти от върха си го блъснал, 
корен дълбоко в небето.
Черги лъщят срещу тебе, 
врабци разкройват дворовете, 
с твоя игла прободена 
рукна чешмата връз мене, 
пее, боде и приглася, 
а улицата след нея 
с чадъри и колела, 
меки и твърди шапки, 
и всичко така си приказва: 
"Никой не те е посаждал, 
ти затова си за вярване, 
никой не те е поливал, 
ти затова си за вярване, 
корен дълбоко в небето."
Корен дълбоко в небето, 
към сърцевината увлечен.
В сърцевината въвлечен. 
Под мисълта ти отвесна 
взема си дъх оръжейната 
на тракторите, мотиките; 
брашнените диаманти 
се ронят пак, призовани 
от зъбите ми привикнали, 
от човките на кокошарника, 
от острите устни на мравката. 
Вече е успокоено. 
Стадо овце или бръмбари 
волно живее по гръб 
и всичко така си приказва: 
"Никой не те е посаждал, 
ти затова си за вярване, 
никой не те е поливал, 
ти затова си за вярване, 
корен дълбоко в небето."
Аз пък какво ли да кажа, 
както от теб съм прободен, 
корен дълбоко в небето, 
тръгнал да ходиш на запад... 
Дрехи, защо потъмняхте? 
Цигли, греди, стъпки, 
смаяни ръкомахания? 
Жаби-пелтечки в ливадите, 
аз съм оставил над всичко 
пръстите си нелечими, 
ще се завърна след малко 
със щъркелите разкаяни!
Корен дълбоко в небето, 
невидим вече за мене, 
чергата спи на дъските, 
а под дъските мишлето, 
шапката спи на стената, 
пък тя събужда-приспива 
по късче памет от стаята 
и всичко така си приказва: 
"Никой не те е посаждал, 
ти затова си за вярване, 
никой не те е поливал, 
ти затова си за вярване, 
корен дълбоко в небето."
Корен дълбоко в небето, 
кратка въздишка, преди 
с катеричката да се протегнеш
дълга колкото бора.
